b'\n_START_ARTICLE_\nMike Dalhuisen\n_START_SECTION_\nSeuraura\n_START_PARAGRAPH_\nDalhuisen muutti perheineen Alankomailta Kanadaan h\xc3\xa4nen ollessa 11-vuotias. Dalhuisen loi junioriuransa l\xc3\xa4hes kokonaan Kanadassa. OHL-joukkue Erie Otters varasi h\xc3\xa4net 110. pelaajana vuonna 2005, mutta Dalhuisen ei kuitenkaan koskaan siirtynyt CHL:\xc3\xa4\xc3\xa4n. H\xc3\xa4n pelasi kaksi kautta OPJHL-joukkue Lindsay Muskiesissa, jonka j\xc3\xa4lkeen Dalhuisen siirtyi USHL-joukkue Chicago Steeliin kaudeksi 2006\xe2\x80\x932007. Kaksi seuraavaa kautta h\xc3\xa4n pelasi samaa liigaa Lincoln Starsin riveiss\xc3\xa4. J\xc3\xa4lkimm\xc3\xa4isell\xc3\xa4 kaudellaan 2008\xe2\x80\x932009 Dalhuisenilla oli joukkueen paras teholukema sek\xc3\xa4 runkosarjassa (+22) ett\xc3\xa4 pudotuspeleiss\xc3\xa4 (+5). H\xc3\xa4n pelasi kauden aikana my\xc3\xb6s USHL:n t\xc3\xa4hdist\xc3\xb6ottelussa._NEWLINE_Vuodet 2009\xe2\x80\x932013 Dalhuisen k\xc3\xa4vi Quinnipiac Universitya. H\xc3\xa4n teki viimeisell\xc3\xa4 yliopistokaudellaan 2012\xe2\x80\x932013 kahdeksalla osumallaan joukkueensa puolustajista eniten maaleja. Kauden j\xc3\xa4lkeen, huhtikuussa 2013 Dalhuisen teki sopimuksen AHL-joukkue Bridgeport Sound Tigersin kanssa. H\xc3\xa4n osallistui my\xc3\xb6s amat\xc3\xb6\xc3\xb6ritry-out -sopimuksella NHL-joukkue New York Islandersin harjoitusleirille. Dalhuisen pelasi joukkueessa ensimm\xc3\xa4isen harjoitusottelunsa 19. syyskuuta 2013 vieraissa New Jersey Devilsia vastaan ja sai siin\xc3\xa4 j\xc3\xa4\xc3\xa4aikaa 11.33 minuuttia. H\xc3\xa4n my\xc3\xb6s tappeli ottelussa Ryan Carterin kanssa. Dalhuisen siirrettiin harjoitusleirin p\xc3\xa4\xc3\xa4tteeksi Sound Tigersin vahvuuteen, mutta suurimmaksi osaksi h\xc3\xa4nen kautensa on eteni viel\xc3\xa4 sarjatasoa alempana ECHL:n Stockton Thunderissa. Helmikuussa 2014 Sound Tigers kauppasi Dalhuisenin San Antonio Rampageen vaihdossa Adam Braceen. H\xc3\xa4n siirtyi kauppansa j\xc3\xa4lkeen ECHL-joukkue Cincinnati Cyclonesin vahvuuteen._NEWLINE_Syys-lokakuun 2014 vaihteessa Dalhuisen haki try-outin kautta pelipaikaa AHL-joukkue Texas Starsista. Kauden 2014\xe2\x80\x932015 kynnyksell\xc3\xa4 h\xc3\xa4net siirrettiin ECHL-joukkue Idaho Steelheadsin vahvuuteen. Dalhuisen pelasi siell\xc3\xa4 lopulta suurimman osan kaudestaan. AHL-otteluita h\xc3\xa4nelle kertyi kahdeksan. _NEWLINE_Kaudeksi 2015\xe2\x80\x932016 Dalhuisen siirtyi vuoden mittaisella sopimuksella Tanskan Metal Ligaenin Esbjerg Energyyn. H\xc3\xa4n oli joukkueen eniten maaleja tehnyt puolustaja yhdeks\xc3\xa4ll\xc3\xa4 osumallaan. Dalhuisen sijoittui my\xc3\xb6s 150 minuutillaan koko Metal Ligaenin j\xc3\xa4\xc3\xa4hyp\xc3\xb6rssiss\xc3\xa4 toiseksi edell\xc3\xa4\xc3\xa4n vain Odense Bulldogsin Dale Mitchell ja voitti kev\xc3\xa4\xc3\xa4n 2016 pudotuspelien j\xc3\xa4\xc3\xa4hyp\xc3\xb6rssin 62 minuutillaan. H\xc3\xa4n voitti kauden p\xc3\xa4\xc3\xa4tteeksi Tanskan-mestaruuden. Kaudeksi 2016\xe2\x80\x932017 Dalhuisen siirtyi vuoden mittaisella sopimuksella Ven\xc3\xa4j\xc3\xa4n toiseksi korkeimmalle sarjatasolle VHL-liigan kazakstanilaisjoukkue Torpedo Ust-Kamenogorskin riveihin. H\xc3\xa4n sijoittui tehoilla 8+13=21 koko liigan puolustajien maalip\xc3\xb6rssiss\xc3\xa4 toiseksi edell\xc3\xa4\xc3\xa4n vain SKA Nevan Andrei T\xc5\xa1urkin sek\xc3\xa4 puolustajien pistep\xc3\xb6rssiss\xc3\xa4 nelj\xc3\xa4nneksi. Dalhuisen voitti Torpedon pudotuspelien sis\xc3\xa4isen tehotilaston lukemalla +7. H\xc3\xa4net valittiin VHL:n joulukuun 2016 kuukauden puolustajaksi sek\xc3\xa4 liigan viikon puolustajaksi marraskuussa 2016 ja semifinaalien p\xc3\xa4\xc3\xa4tteeksi. Dalhuisen eteni Torpedon kanssa aina Bratina Cup -finaaleihin saakka, mutta mestaruuden vei kuitenkin Dinamo Bala\xc5\xa1iha otteluvoitoin 4\xe2\x80\x930.\n_START_SECTION_\nMaajoukkueura\n_START_PARAGRAPH_\nDalhuisen edusti Alankomaita I-divisioonan MM-kilpailuissa vuosina 2006, 2010, 2011 ja 2012. H\xc3\xa4n oli vuoden 2012 IB-divisioonan turnauksen tehokkain puolustaja kolmen muun pelaajan kanssa tehoilla 2+3=5. Dalhuisen voitti turnauksesta pronssia ja valittiin t\xc3\xa4hdist\xc3\xb6kent\xc3\xa4lliseen. H\xc3\xa4n pelasi my\xc3\xb6s Pyeonchangin olympiakisojen 2018 karsinnoissa, jolloin Dalhuisen voitti Alankomaiden sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 2+6=8._NEWLINE_Dalhuisen pelasi my\xc3\xb6s alle 20-vuotiaiden II-divisioonan MM-kilpailuissa vuosina 2006, 2007 ja 2008, joista jokainen turnaus p\xc3\xa4\xc3\xa4ttyi lohkohopeaan. Vuoden 2008 turnauksessa h\xc3\xa4n oli Alankomaiden paras pistemies ja sy\xc3\xb6tt\xc3\xa4j\xc3\xa4 tehoilla 4+7=11. Dalhuisen pelasi my\xc3\xb6s alle 18-vuotiaiden II-divisioonan MM-kilpailuissa vuosina 2006 ja 2007. Ensimm\xc3\xa4inen turnaus p\xc3\xa4\xc3\xa4ttyi lohkohopeaan ja j\xc3\xa4lkimm\xc3\xa4inen lohkokultaan sek\xc3\xa4 sarjanousuun seuraavaksi vuodeksi I-divisioonaan. H\xc3\xa4n ylsi molemmissa turnauksissa Alankomaiden sis\xc3\xa4isen pistep\xc3\xb6rssin voittoon.\n_START_SECTION_\nMuuta\n_START_PARAGRAPH_\nEnnen Dalhuisenia ainoa Pohjois-Amerikassa pelannut alankomaalaissyntyinen ammattilaiskiekkoilija oli Ed Kea.'